กรมชลประทาน ร่วมประชุมศูนย์อำนวยการใหญ่จิตอาสาพระราชทาน เดินหน้าแก้ไขปัญหาขยะมูลฝอย
นายทวีศักดิ์ ธนเดโชพล รองอธิบดีกรมชลประทาน พร้อมผู้เกี่ยวข้อง เข้าร่วมประชุมการแก้ไขปัญหาขยะมูลฝอยและวัชพืชในแม่น้ำลำคลอง ผ่านระบบ VDO Conference โดยมี พลตรี ธิติพล สารลักษณ์ ผู้ช่วยหัวหน้าฝ่ายอำนวยการร่วม ศูนย์อำนวยการใหญ่จิตอาสาพระราชทาน เป็นประธานการประชุม เพื่อหาแนวทางแก้ไขปัญหา กรมชลประทาน มีทางน้ำที่อยู่ในความดูแลรวม 49,676 กิโลเมตร ประกอบด้วย คลองส่งน้ำ คลองระบายน้ำ แม่น้ำและคลองธรรมชาติ มีเครื่องมือเครื่องจักรที่ใช้ในการกำจัดผักตบ รวมกว่า 190 คัน ความสามารถในการกำจัดวัชพืชได้ประมาณ 55,645 ตันต่อวัน ปัจจุบันได้ดำเนินการกำจัดวัชพืชโดยเครื่องจักรไปแล้วกว่า 3.4 ล้านตัน กำจัดวัชพืชโดยแรงคนไปแล้วกว่า 17,777 ไร่ โดยได้ดำเนินการตามแนวทาง หยุด เก็บ บ่อย รวมทั้งทำการประชาสัมพันธ์ให้ประชาชนในพื้นที่มีส่วนร่วมในการแจ้งข้อมูลการสะสมของผักตบชวาและร่วมบูรณาการกับทุกภาคส่วนในการร่วมกันกำจัดผักตบชวาในแม่น้ำสายรอง รวมไปถึงคูคลองขนาดเล็กต่างๆ อีกด้วย นอกจากนี้ ยังได้สนับสนุนการนำผักตบชวาไปใช้ประโยชน์ โดยการก่อสร้างโรงงานทำปุ๋ยจากผักตบชวาและลานตากผักตบชวาพร้อมถนนลำเลียงบริเวณพื้นที่เขื่อนเจ้าพระยา จังหวัดชัยนาท และร่วมกับศูนย์เรียนรู้เครือข่ายพิพิธภัณฑ์เกษตรเฉลิมพระเกียรติพระบาทสมเด็จพระเจ้าอยู่หัว ภาคตะวันออกเฉียงเหนือ จัดทำโครงการแปลงสภาพผักตบชวาเป็นปุ๋ยอินทรีย์ ในปี 2563 ปัจจุบันสามารถนำปุ๋ยที่ได้จากโครงการฯ ไปใช้ปลูกพืชที่สถานีทดลองการใช้น้ำชลประทานที่ 4 จังหวัดสุพรรณบุรี โครงการส่งน้ำและบำรุงรักษาเขื่อนเจ้าพระยา และโครงการส่งน้ำและบำรุงรักษายางมณี ซึ่งได้ผลเป็นอย่างดี